钦定古今图书集成/明伦汇编/氏族典/第187卷 > 萧确
## 钦定古今图书集成/明伦汇编/氏族典/第187卷 > 萧确

按《梁书邵陵携王纶传》：“纶子确，字仲正，少骁勇，有文
才。大同二年，封为正阶侯，后徙封永安，常在第中习
骑射，学兵法，时人皆以为狂。除秘书丞，太子中舍人。
锺山之役，确苦战，所向披靡，诸将服其壮勇。及侯景
乞盟，确在外，虑为后患，启求召确入城。诏乃召为南
中郎将、广州刺史。确知此盟多贰，城必沦没，因欲南”
奔。携王闻之，逼确使入，确犹不肯。携王大怒，确于是
流涕而出，遂入城。及景背盟，复围城。城陷，高祖使确
为慰劳文。确既出见景，景爱其膂力，恒令在左右。携
王遣人密导确，确谓使者曰：“侯景轻佻，可一夫力致。
确不惜死，正欲手刃之，但未得其便。卿还启家王，愿
勿以为念也。”事未遂而为贼所害。